К1иго чи данделъана

Бечедавгун мискинав,

Ккана гьезул хабарги

Маг1ишаталда т1асан.

Х1айгоцин гьабич1ого

Г1аг1адана бечедав:

Бачилг1ан къимат гьеч1ев

Вугин мун гьаб ракьалда.

Дир ахалги хурзалги

Харибак1азда г1иги,

Г1адамаль к1одолъиги,

К1удияб нахърателги.

Дир рет1елги ч1ух1араб,

Т1агъралги къимат бугел,

Дур къохьот1агъуралъул

Багьа кинаб бугебан.

Мискин расги виххич1о

Ч1ванкъот1ун жаваб кьуна:

Жив разияв вугила,

Бет1ергьанас кьуралда.

Къиямасеб къоялда

Жаваб кьезе х1адуре

Х1арамаб данделъараб

Дурго маг1ишаталъул.

Баке боркьизабун печь

Вахая цо мун т1аде,

Гьелда т1адги вахун ч1ун,

Бице дур бечелъидул.

Дица т1адеги вахун

Цо къохьот1агъур абун

Т1ок1аб жаваб кьезе жо

Гьеч1ин, к1анц1ила нахъе.

